o
Derek Prince
Miten lähestyä raamatullista profetiaa?
osa 2
Seuraava periaate on, että monet profetiat on annettu
koskemaan tiettyä aikaa tai tilannetta,
eikä profetioita voi ymmärtää ennen kuin niiden aika on.
Jer 30:3-7 profetoi Israelin paluusta omaan maahan.
Huomioideni mukaan useimmat lopunaikojen profetiat liittyvät siihen,
että Israel on oma valtionsa.
Toisin sanoen ne eivät voi täyttyä, ellei Israelin valtio ole olemassa.
Eräs rakas veli Herrassa, jota arvostan, sanoi jokin vuosi sitten, että
"Israelin paluu omaan maahan ei voi olla Jumalasta.
Jos se olisi Jumalasta, tuloksena olisi rauha".
Hän ei olisi sanonut noin, jos hän olisi tuntenut profetiaa,
joka on juuri päinvastainen. Se kuuluu näin:
"Tulee aika, jolloin Minä käännän kansani Israelin ja Juudan kohtalon.
Karkotetut Minä tuon takaisin siihen maahan, jonka annoin heidän isilleen,
ja he saavat sen jälleen omakseen."
Jokainen, joka vähänkin tuntee Raamattua, tietää missä on maa,
jonka Jumala antoi Israelin isille.
On vain yksi maa, joka sopii kuvaukseen,
pieni maakaistale Välimeren itäpohjukassa.
Jeremia jatkaa: "Tässä ovat sanat, jotka Herra puhui Israelille ja
Juudalle. Näin Hän sanoi: Kauhun huuto kiirii:
rauha on mennyttä, vain pelkoa kaikkialla!"
Huomatkaa "rauha on mennyttä".
"Katsokaa ympärillenne: Voiko mies synnyttää?
Miksi jokainen mies pitelee vatsaansa ja voihkii kuin synnyttävä nainen?
Miksi kaikkien kasvot ovat kalvenneet?
Voi! Suuri ja kauhea on se päivä, ei ole toista sen kaltaista.
Se on ahdistuksen aika Jaakobille, mutta hän pelastuu siitä."
Se rauhasta kun Israel on palannut maahansa.
Raamattu varoittaa, että siitä seuraa ahdistuksen ja hädän aika
vailla vertaa juutalaisten historiassa.
Kun ajatellaan juutalaisten historiaa, sanat ovat vavahduttavia.
Mutta Herra sanoo "mutta hän pelastuu siitä".
Tämä soveltuu meidänkin elämäntilanteisiimme.
Jumala ei aina pelasta meitä tilanteista vaan Hän johtaa meidät ulos siitä.
Hän sallii meidän joutua tilanteisiin, mutta Hän johdattaa niistä ulos.
Luvun lopussa on ikään kuin P.S. jakeessa 24:
"Vielä tulee aika, jolloin te sen tajuatte."
Toisin sanoen tällä profetialla ei ole käyttöä kuin vasta aikojen lopulla.
Sillä ei ollut juuri merkitystä, mutta nyt se on merkittävä,
koska näemme kaiken tämän tapahtuvan silmiemme edessä.
Muistakaa, että monia profetioita ei ymmärrä ennen kuin niiden aika on.
Profetioiden eräs tarkoitus on ohjata meitä siinä mitä teemme
ja mitä emme tee. Profetiasta tulee direktiivi.
Ihmiset, jotka eivät tunne Raamatun profetiaa rukoilevat ja
tekevät herkästi sellaista, mikä ei koskaan tule toteutumaan.
Jos Jumala sanoo, että jotain ei koskaan tapahdu,
on ajan hukkaa rukoilla, että se tapahtuisi.
Otan esimerkin Mat 24:sta, ja palaamme vielä tähän lukuun.
Sanon tämän nyt siltä varalta, että unohdan sanoa sen myöhemmin.
Jos haluatte saada irti mahdollisimman paljon seuraavista opetusjaksoistani,
lukekaa Mat 24 ja 25 etukäteen yhä uudelleen ja uudelleen,
koska katsomme niitä yksityiskohdittain jae jakeelta.
Ennakoin tulevaa opetustani ja otan kaksi jaetta, joilla tarkoitetaan
juutalaisten tilannetta sen jälkeen kun he ovat palanneet omaan maahansa.
Mat 24:19-20: "Voi niitä, jotka noina päivinä ovat raskaana tai imettävät!
Rukoilkaa, ettette joutuisi pako- matkalle talvisaikaan tai sapattina."
Tuossa tilanteessa saatamme herkästi sanoa:
"Jumala, älä lähetä meitä pakomatkalle", mutta
Jumala sanoo, että se on hyödytön rukous,
koska te joudutte pakosalle. Rukoilkaa profetian mukaan.
Rukoilkaa, ettette joutuisi pakomatkalle talvisaikaan.
Miksi? Koska se olisi hyvin vaikeaa talvella
Rukoilkaa, ettei tarvitsisi lähteä sapattina. Miksi sitä pitäisi rukoilla?
Sillä ei ole merkitystä, ellei oltaisi juutalaisvaltiossa.
Asuin siinä maassa, kun sitä vielä kutsuttiin Palestiinaksi
ja kun se oli brittikomennossa. Sapatti ei eronnut muista päivistä.
Mutta juutalaisvaltiossa julkinen liikenne ei toimi.
Enemmistö asukkaista ei liiku sapattina minnekään.
Jos sapattina pitää paeta, niin se on suurelle joukolle tosi hankalaa.
Jeesus sanoo, että te joudutte pakomatkalle.
Ei siis kannata rukoilla, ettei pakoon tarvitsisi lähteä vaan
rukoilkaa, ettei tarvitsisi paeta sapattina.
Tämä on esimerkki profeetallisista kirjoituksista, jotka
kertovat mitä tulee tapahtumaan. Kun Jumala sanoo,
että se tapahtuu, ei kannata rukoilla ettei se tapahtuisi.
On ajan hukkaa yrittää saada Jumalan sanoja muuttumaan.
Tehtäväsi on rukoilla ilmoitetun profetian mukaisesti.
Siinä oli kolmas periaate. Neljäs on välttää väärää rukousta tai toimintaa.
Viides periaate on eri kategoriassa. Se on Ilm 19:10:ssä.
"Jeesuksen todistajissa on profetoimisen Henki."
Emme puhu vain profetian sanoista vaan profetian hengestä.
Kaikki Raamatun profetiat kohdistuvat Herraan Jeesukseen.
Hän on profetioiden keskeinen kohde aina Raamatun alusta sen loppuun.
Jeesus sanoi, Joh 16:13-14: "Kun Totuuden henki tulee,
Hän johtaa teidät tuntemaan koko totuuden. Hän kirkastaa Minut,
sillä sen, minkä Hän teille ilmoittaa, Hän saa Minulta."
Kaiken julistuksen koetinkivi on, onko se Pyhästä Hengestä vai ei.
Jos se on Hengestä, se kirkastaa Jeesusta ja
kiinnittää huomiomme Häneen.
Se näyttää Hänestä jotain uutta mitä emme ennen nähneet.
Profetiat, jotka kirkastavat ihmistä, eivät ole Pyhästä Hengestä.
Kun Pyhä Henki alkaa liikkua, mutta jos ihminen valtaa Häneltä tilaa ja
kerää päähuomion, silloin Pyhä Henki vetäytyy kohteliaasti.
Sen Hän on tehnyt usein tällä vuosisadalla.
Pyhä henki on sammutettu monesti,
koska ihmiset pyrkivät saamaan päähuomion,
mutta tosi profeetallinen ilmoitus kirkastaa aina Jeesusta.
Kuudes periaate on: anna sanoille selvä merkitys.
Älä ole liian hengellinen.
Kun tutkimme Jeesuksen syntymää koskevia profetioita,
niitä on ainakin 20, niin ne kaikki toteutuivat kirjaimellisesti.
Hän syntyi sananmukaisesti neitseestä, ei vertauskuvallisesta neitseestä,
Sanan mukaisesti Hän syntyi Betlehemissä,
Hänet kutsuttiin Egyptistä. Hän paransi sairaita.
Hänet ristiinnaulittiin sananmukaisesti,
eikä siinä ollut mitään hengellistä tai vertauskuvallista.
Hänet haudattiin sananmukaisesti,
ja Jumalan kiitos, Hän nousi sananmukaisesti kuolleista.
Hän astui sananmukaisesti taivaaseen. Ei ole ainuttakaan
Jeesuksen syntymään ja elämään liittyvää profetiaa,
joka ei olisi täyttynyt kirjaimellisesti.
Ei ole yhtään ennakkotapausta, missä profetia olisi vertauskuvallinen tai
että sen voisi tulkita jotenkin muuten kuin selkeämerkityksellisin sanoin.
Jotkut profetiat ovat vertauskuvallisia ja silloin on paikallaan tulkita niitä
vertauskuvallisesti. Esimerkiksi, ei kai kukaan oleta, että
Kreikan kuningas oli vuohi tai että Persian kuningas oli pässi.
Tiedämme, että nuo sanat ovat vertauskuvallisia.
Mutta missä Raamattu ei oikeuta vertauskuvalliseen tulkintaan,
on virhe tehdä siitä vertauskuvallinen. Minä uskon, että kun kohtaamme
näiden lopunaikojen suunnattomat paineet ja vaarat,
niin lopunaikoja koskevat profetiat
tulevat täyttymään pelottavan sananmukaisesti.
Asiat tulevat menemään tolaltaan. Esineitä putoaa taivaalta.
Tulee todellisia maanjäristyksiä yhä enemmän.
On virhe tehdä niistä vertauskuvallisia.
Totean vielä ohimennen, että Israel on Israel. Se on niin.
Israel ei ole seurakunta eikä seurakunta ole Israel.
Jos haluatte tästä lisätietoa, niin sitä saa kirjastani
"Profeetallisia kohtaloita: Mikä on Israel, mikä on seurakunta?"
Kirja on myös nimellä "Israelin ja seurakunnan kohtalo".
Siinä on 79 Israelia koskevaa UT:n kohtaa, joista
yksikään ei viittaa seurakuntaan. Älkää siis heittäytykö turhan hengellisiksi.
Sama pätee moniin muihin asioihin.
Emme mene siihen sen tarkemmin, mutta superhengellisyys on sairaus.
Lopuksi, muistakaa, että Jumalalla on täydellinen kaikkivaltius ja ylivalta
ja Hän on aina oikeudenmukainen. Hän on aina vanhurskas,
Hän ei tee koskaan virheitä, Hän ei puhu koskaan muuta kuin totta.
Hän ei ole koskaan tehnyt virheitä elämässänne.
Ehkä teistä tuntuu siltä, mutta Hän ei ole tehnyt virheitä.
On hyvä tiedostaa, että Jumalan teot ovat ehdottoman oikeudenmukaisia.
Kertaan vielä ne seitsemän periaatetta, jotka auttavat ymmärtämään profetioita
ennen kuin jatkan opetustani.
Yksi: on salattuja ja ilmoitettuja asioita.
Kaksi: Älä tuhlaa aikaa salattujen profetioiden avaamiseen vaan
ole kuuliainen ilmoitetuille profetioille.
Kolme: Jotkut profetiat on annettu tiettyä aikaa varten
eikä niitä voi ymmärtää ennen kuin tuo aika on käsillä.
Neljä: Profetia on usein annettu myös pitämään meidät poissa
vääristä toimista ja rukouksista.
Jos Jumala on sanonut, että jokin asia tapahtuu, niin se myös tapahtuu.
Jos Jumala sanoo, että jokin asia ei tule tapahtumaan, niin se ei tapahdu.
Voit rukoilla tuntitolkulla näitä vastaan, mutta
se on vain ajan ja energian tuhlausta.
Jos haluat rukoilla järkeviä ja tehokkaita rukouksia,
on tunnettava Jumalan tahto, jonka Hän on ilmoittanut profetiassa.
Viisi: Profetian Henki kirkastaa Jeesusta.
Kaikilla Pyhän Hengen innoittamilla profetioilla on
pohjimmiltaan yksi teema: Jeesus.
Kuusi: Anna sanoille niiden selkeä merkitys.
Seitsemän:
Tunnusta ja kumarru Jumalan täydellisen kaikkivaltiuden edessä.
En lue Raamattua korjatakseni Jumalan etiikkaa.
Monet tekevät niin. Monet ajattelevat, että Jumala tekee nyt
jotain epäoikeudenmukaista Lähi-idässä. Näin ei ole.
Jumala on aina oikeassa. Voitko sanoa sen oikein sydämestäsi?
"Jumala on aina oikeassa." Aamen.
Seuraavaksi otan erityisen profetian UT:sta ja
samalla testaan toimivatko esittämäni periaatteet.
Profetia on merkityksellinen ja tärkeä, 2 Tim 3:1-5:
"Sinun on tiedettävä, että viimeisinä päivinä koittavat vaikeat ajat.
Silloin ihmiset rakastavat vain itseään ja rahaa,
he ovat rehenteleviä ja pöyhkeitä, he herjaavat ja
ovat vanhemmilleen tottelemattomia. He ovat kiittämättömiä, jumalattomia,
rakkaudettomia, leppymättömiä, panettelevia, väkivaltaisia ja raakoja,
kaiken hyvän vihollisia, petollisia, häikäilemättömiä ja järjettömiä.
He rakastavat enemmän nautintoja kuin Jumalaa,
he ovat ulkonaisesti hurskaita mutta kieltävät uskon voiman.
Karta sellaisia!
Paavali aloittaa Raamatulle epätavallisilla sanoilla:
"Sinun on tiedettävä". Yleensä Raamattu vain toteaa,
että asia on näin, mutta Paavali on niin huolissaan siitä,
ettei meillä olisi väärää käsitystä lopunajoista ja niinpä hän kirjoittaa:
"sinun on tiedettävä". Älä epäile hetkeäkään, että näin tulee käymään
eikä sitä voi muuttaa rukouksella, vetoamalla tai millään toimilla.
Se tapahtuu. Kumarru tämän tosiasian edessä.
Aikamme kristityt eivät ole vielä käsittäneet tätä totuutta.
Paavali puhuu viimeisistä päivistä, mikä tarkoittaa
aikaa juuri ennen Herran paluuta. Puolet Raamatun kirjoista
viittaa lopunaikaan, vaikeat ajat ovat tulossa.
Sana, joka on tässä käännetty "vaikea",
on yhdessä toisessa kohtaa UT:ia. Mat 8:28, jossa kuvataan kahta
pahojen henkien vaivaamaa miestä, jotka kohtasivat Jeesuksen
Hänen matkallaan Gadaran alueelle.
Miehet olivat hirveän väkivaltaisia tai hirmuisia.
Minusta tämä on parempi käännös.
Viimeisinä aikoina koittavat hirmuiset ajat.
Mielestäni elämme jo hirmuisia aikoja,
mutta vielä hirmuisemmat ajat ovat tulossa.
Toivoa toisin, rukoilla toisin,
toimia niin kuin se ei olisi totta, on ajanhukkaa. Näin on tapahtuva.
Viimeisinä päivinä ajat käyvät yhä vain hirmuisemmiksi.
Minua se ei pelota, olen sopeutunut siihen.
Otan sen Jumalan viisautena ja Jumalan oikeamielisyytenä.
Monet kuitenkin toimivat ikään kuin näin ei tulisi käymään
ja joitakin tällaisia henkilöitä on täälläkin.
Et ole vielä ymmärtänyt, että tulemme kohtaamaan hirmuisia aikoja.
Ne ajat eivät ole vähemmän hirmuisia vaan yhä hirmuisempia.
Saatat sanoa: "Mikä pessimisti!" En ole pessimisti vaan optimisti,
koska uskon, että Jumalalla on ratkaisu.
Tiedättekö mikä se ratkaisu on? Jeesuksen tulo.
En usko, että on mitään muuta pätevää ratkaisua.
Ei ole muuta ratkaisua kuin Jumalan valtakunnan perustaminen maan päälle.
Kaikella kunnioituksella poliitikkoja kohtaan,
mutta en usko, että heillä olisi ratkaisu.
Rukoilen poliitikkojen puolesta ja kunnioitan poliittisia johtajia.
En kuitenkaan odota, että heillä olisi lääke ihmiskunnan ongelmiin,
jotka ovat valtavia ja kasvavat yhä, kuten köyhyys, sairaudet,
viha ja sodat. Poliitikoilla ei ole ratkaisua ongelmiin,
jotka ovat miljoonien ja miljoonien vitsauksena.
Raamattu ilmoittaa sentään yhden poliitikon, joka väittää,
että hänellä on ratkaisu ongelmiin, ja se on antikristus.
Mutta hänen ratkaisunsa ovat huonompia kuin itse ongelmat.
En ole pessimisti. En seiso tässä onnettoman näköisenä,
koska uskon, että Jeesus tulee. Mutta Hän ei tule ennen kuin
ehdot täyttyvät, koska Raamattu niin sanoo.
Jos haluamme Jeesuksen tulevan, vai haluatteko?
On valmistauduttava hirmuisiin aikoihin, koska ne ovat tulossa.
Uskon, että Jumala sallii ihmisten pahuuden kasvaa huippuunsa.
Näemme, jos vielä elämme, todellisen syntisten sydämessä
hehkuvan pahan ilmenevän inhottavuudessaan ja
pelottavuudessaan, jollaista emme osaa edes kuvitella.
Uskon, että Jumala sallii ihmisen, joka väittää osaavansa valita johtajansa,
tehdä omat valintansa.
Rehellisesti sanoen elän mieluummin demokratiassa kuin tyranniassa,
mutta demokratia ei ole Jumalan hallintomalli.
Demokratia on peräisin kreikasta niin kuin humanismikin
ja se on turmellut joidenkin ajatuksia.
Opiskelin Kreikan filosofiaa ennen kuin minusta tuli saarnaaja.
En aikonut kertoa tätä, mutta kuvaan Platonin viisi hallitsemisen muotoa.
Tämä ei maailmaa paranna, mutta aloitan parhaasta ja
lopetan huonoimpaan. Paras on yhden hyvä ihmisen hallinto.
Toiseksi paras on muutaman hyvän ihmisen hallinto.
Yhden ihmisen hallintoa Platon kutsui monarkiaksi ja
muutaman hyvän ihmisen hallintoa aristokratiaksi.
Sitä seuraa demokratia, jossa ihmiset itse hallitsevat.
Kuka sanoikaan, taisi olla Lincoln,
että kansanvalta, joka on kansasta lähtöisin ja kansaa varten
ei koskaan häviä maan päältä. Hän taisi olla väärässä.
Neljäs hallintomuoto on muutamien huonojen ihmisten hallinto,
jota kutsutaan oligarkiaksi ja viimeisenä
yhden pahan ihmisen hallinto, mitä kutsutaan tyranniaksi.
Nämä määritelmät eivät tarvinne korjauksia.
Demokratiasta Platon sanoi, että se on heikoin hallintomuoto.
Mielestäni se on sentään parempi kuin oligarkia tai tyrannia.
Mutta se ei ole Jumalan hallintomuoto.
Jumalan hallintomuoto on monarkia, yhden hyvän miehen hallinto.
Mikä on hallitsijan nimi? Jeesus.
Muutama hyvä mies Hänen kanssaan ovat Hänen pyhänsä.
Siedän demokratiaa ja elän mieluummin demokratiassa
kuin tyranniassa, mutta en usko, että demokratia on lopullinen ratkaisu,
tai, että sillä on voimaa ratkaista ihmiskunnan ongelmat.
En myöskään usko, että miehet ja naiset osaavat valita oikean johtajan.
Jos osaavat, niin miksi he eivät ole häntä valinneet?
En arvostele hallitusta vaan puhun ihmisen heikkouksista.
Mihin me lopulta päädymme?
Me päädymme monarkiaan, jossa yksi mies, Jeesus, on Kuningas,
joka hallitsee vanhurskaasti ja joka jakaa hallintonsa niiden kanssa, jotka
Hän on kouluttanut kärsimysten, koettelemusten ja
kurinalaisuuden koulussa.
Miten nimitämme noita ihmisiä? Me kutsumme heitä seurakunnaksi.
Muistutan, että sana "seurakunta" on huono käännös
kreikan sanasta "ekklesia", joka tarkoittaa hallintokokousta.
Kun olemme seurakunnan jäseniä,
olemme samalla hallintokokouksen jäseniä,
jonka pää on vanhurskas mies, Jeesus. Se on Jumalan ratkaisu.
Eikä muuta ratkaisua ole. Jos yritämme järjestää
jotain muuta ratkaisua, haaskaamme vain aikaa ja voimia.
Meillä on paljon tehtävää Jumalan ilmoitusten kanssa.
Otan vielä esiin mielestäni kaksi kiistatonta periaatetta
- ehkä ette ole samaa mieltä - , mutta olemme tekemisissä
ihmisluonnon turmeltuneisuuden kanssa, joka johtuu synnistä.
Kun Paavali puhuu hirmuisista ajoista, niin syynä on,
että "ihmiset rakastavat ...",
ja hän luettelee 18 moraalista ja eettistä tahraa.
Maailman ongelmien perussyy ei ole ydinfissio vaan ihmisluonne.
Ei atomipommi keksinyt itseään. Ihminen sen keksi ja käytti sitä.
Ihminen on kehittänyt monenlaisia tuhovälineitä.
Ihminen käyttää niitä.
Ihmiskunnan ongelmien perussyy on moraalinen ja eettinen rappio,
jonka on saanut aikaan ihmiskuntaan pesiytynyt synti.
Rappioon liittyy luonnostaan kaksi periaatetta.
Rappio on progressiivista. Se ei tule paremmaksi vaan
muuttuu aina vain huonommaksi. Rappio on peruuttamatonta.
Ei ole mitään keinoa kääntää sen suuntaa.
Tämä sopii nykymaailman tilanteeseen ja koko maailmaan.
Rappio kasvaa.
Se ei koskaan tule paremmaksi vaan huononee yhä.
Se on peruuttamatonta.
Ei ole keinoja muuttaa rappion kehityksen suuntaa.
Niinpä kaikki kristittyjen rukoukset, hankkeet ja suunnitelmat,
jotka on tähdätty muuttamaan rappion suuntaa,
ovat ajan ja rahan hukkaa, tajuavatpa kristityt sitä tai eivät.
Tästä syystä tarvitsemme Raamatun profetiaa,
koska se säästää meidät ajan haaskaamiselta,
rahan menetykseltä ja pettymyksiltä.
Ymmärtäkää, hyvät kristityt, että velvollisuutemme on
rukoilla hallituksemme puolesta Jumalan ilmoitetun tahdon rajoissa.
Puhuin kerran vuosia sitten tarpeestamme
rukoilla hallituksen puolesta ja tilaisuuden lopulla
ystävärouva tuli sanomaan: "Herra Prince, eikö Raamattu opeta,
että kaikki menee aina vain huonompaan suuntaan?"
Vastasin: "Ei. Raamattu opettaa, että jotkut asiat menevät
huonompaan suuntaan ja jotkut parempaan
ja minä olen yksi, joka menee parempaan suuntaan."
Sinäkin voit mennä parempaan suuntaan.
Tämä ei ole negatiivista vaan realistista.
Meidän tulee elää Jumalan ilmoitetun sanan rajoissa.
Huomatkaa myös kuinka Paavalin luettelosta näkyy, että
viimeisinä aikoina okkultisimi lisääntyy jyrkästi.
Esimerkiksi 2 Tim 3:8 sanoo:
"Niin kuin Jannes ja Jambres vastustivat Moosesta,
niin tuollaiset villitsijät vastustavat totuutta.
He ovat mieleltään turmeltuneita, ja heidän uskonsa on kelvoton."
Huomaa ilmaisu "mieleltään turmeltuneita".
Nuo kaksi nimeä, Jannes ja Jambres, olivat Egyptin loitsijoita,
jotka vastustivat Moosesta ja Aaronia. Kun Raamattu mainitsee heidät,
se tarkoittaa okkultismia ja saatanallisia yliluonnollisia ilmiöitä.
Jos haluat tilata Derek Princen opetuksia, -
ota yhteyttä. Yhteystietomme näkyvät ruudussa.
Derek Princen opetuksia on saatavilla myös TV7 kaupasta.
Suomennos: Kai Mäkelä